钦定古今图书集成/历象汇编/乾象典/第076卷 > 《观象玩占》 > 《虹藏不见赋》李处仁
## 钦定古今图书集成/历象汇编/乾象典/第076卷 > 《观象玩占》 > 《虹藏不见赋》李处仁

虹在东方，小雪而藏。贯日之形莫睹，弥天之象难详。
居暧昧之中，光而不耀；入混茫之里，暗然而彰。表天
时而无失其候，顺寒暑而不𠍴于阳。眇望辽敻，穷览
州渚，邈不察其形容，何以知其处所？见飞梁之跨水，
髣髴犹疑；望庆云之在天，依稀延伫。岂不以晦明有
日，隐见有期。寒节方来，虽则潜思伏矣；清明如到，终
当出而见之。閟乎渥彩蓄以雄姿。类成文隐雾之日，
同衣锦褧裳之时。眇眇天末，悠悠云路。御座之祥不
逢，美人之号难遇。冥蒙向晦，徒欲想其烂然；杳霭藏
辉，孰能知其去故。宛得启闭之道，以明天地之心。怜
弯环之挂空，犹隔层碧；思纡馀而饮井，当阻重阴。不
测之状难状，无形之形罔寻。若夫风云尚惨，我则隐
蔽而知藏；阳气未腾，我则炫燿而不结。亦有霞散成
绮，云吐如缯。曷若拖轩之名，将顺时而出没；回馆之
势，每应候而升陵。至哉终取贵于彩章，亦何惭于小
畜。孕明于烟雾之际，谁辨辉光？混迹于沉埋之间，难
呈纷郁。事同嘉遁，道叶悠伏。虹兮虹兮，何当洒其霡
霂。